Хайрулло Сабурӣ

Хайрулло Мирзозода Сабурӣ (Сабуров Хайрулло Мирзоевич; зод. 10 майи 1967, ноҳияи Ғончӣ) — педагог, доктори илмҳои педагогӣ (2014), профессор (2020), узви пайвастаи Академияи илмҳои педагогӣ ва иҷтимоии Федератсияи Русия (2017).

 Зиндагинома 
Хайрулло Сабурӣ 10 майи соли 1967 ба дунё омадааст. Маълумоти миёнаро солҳои 1974—1984 дар мактаби миёнаи рақами 7 деҳаи Басманда гирифтааст. Солҳои 1985—1987 дар сафи қувваҳои артиши Шӯравӣ адои қарзи шаҳрвандӣ намудааст. Донишгоҳи давлатии омӯзгории Ленинобод ба номи С. М. Кировро бо ихтисоси педагогика ва методикаи таълими ибтидоӣ хатм намудааст (1992).

 Корнома 
Коромӯз-тадқиқотчии кафедраи педагогикаи умумии Донишкадаи давлатии омӯзгории Тоҷикистон ба номи Қ.Ш.Ҷӯраев (1992—1993), аспиранти шӯъбаи рӯзонаи ДДОТ ба номи Қ.Ш.Ҷӯраев (1993—1996), сармуаллим (1997—1998), дотсент (2003), мудири кафедраи педагогика ва психологияи таълими ибтидоии факултети педагогии Донишгоҳи давлатии Хуҷанд (1998—2005), аъзои Шурои диссертатсионии назди Донишгоҳи давлатии Хуҷанд оид ба педагогика(2002), Олими соли факултети педагогӣ (2002,2003,2011,2013,2014), сармутахассиси шӯъбаи таълими ДДХ ба номи академик Б. Ғафуров (2005—2008), декани факултети педагогии Донишгоҳи давлатии Хуҷанд (2008—2011), Олими соли Донишгоҳи давлатии Хуҷанд дар самти фанҳои гуманитарӣ (2014), мудири кафедраи педагогика ва психологияи фаъолияти касбии факултети педагогии Донишгоҳи давлатии Хуҷанд (2012—2015), декани факултети педагогии Донишгоҳи давлатии Хуҷанд (2015—2016), муовини ректор оид ба илм ва инноватсияи Донишгоҳи давлатии Хуҷанд(2016—2023), раиси Шурои диссертатсионӣ оид ба ҳимояи рисолаҳои номзадӣ ва докторӣ аз педагогика (аз 2022), аз октябри соли 2023 ёвари ректор, профессори кафедраи педагогикаи иҷтимоӣ ва касбии факултети таҳсилоти ибтидоӣ ва педагогикаи махсуси Донишгоҳи давлатии Хуҷанд.

 Фаъолияти илмӣ 
Риштаи таҳқиқоти илмии Сабурӣ Хайрулло Мирзозода масъалаҳои умдатарини соҳаи педагогикаро дарбар мегирад. Аввалин маротиба таърихи пайдоиш ва инкишофи хонаҳои бачагон ва мактаб-интернатҳоро фақат дар шароити Ҷумҳурии Тоҷикистон тадқиқ намуда, дар мавзуи «Барқароршавӣ ва инкишофи хонаҳои бачагон ва мактаб-интернатҳо дар Ҷумҳурии Тоҷикистон» ҳимояи рисолаи номзадӣ намудааст. Ҳамчунин дар атрофи муаммои тадбиқи самарабахши стандарти давлатии синфҳои ибтидоӣ пажӯҳиш бурда, дар мавзуи «Асосҳои мафҳумӣ-равишшиносии мундариҷаи стандарти давлатии таҳсилоти ибтидоӣ ва технологияи татбиқи он дар фаъолияти синфҳои ибтидоии мактабҳои Тоҷикистон» рисолаи докторӣ ҳимоя намудааст.

Хайрулло Сабурӣ муаллифи зиёда 350 мақолаи илмӣ ва илмию оммавӣ оид ба масоили мухталифи адабию иҷтимоӣ мебошад. Ба масоили таҳқиқи шеъри муосир низ таваҷҷӯҳ дошта, дар ин замина зиёда аз 40 мақола таълиф намудааст. Мақолаҳояш дар маҷаллаҳои дар КОА-и назди Президенти Ҷумҳурии Тоҷикистон, Федератсияи Россия, Эрон ва Ҳиндустон ба нашр расидаанд.

 Осор 
 Факултети педагогӣ (қомуси мухтасар). Хуҷанд, — 2012;
 Низоми мазмуни таҳсилот: воқеият ва дурнамо. — Хуҷанд, нашриёти «Меъроҷ», 2013. — 202 с.
 Таҳсилоти ибтидоӣ: моҳият, вазифаҳо ва талаботи ҷомеа. — Хуҷанд, нашриёти «Меъроҷ», 2014. — 260 с.
 Маорифи миллӣ ва масъалаҳои пешқадами таълим ва тарбия. — Хуҷанд, нашриёти «Нури маърифат», 2018. — 316 с.
 Аз таърихи хонаҳои бачагон ва мактаб-интернатҳо дар Ҷумҳурии Тоҷикистон. — Хуҷанд, нашриёти «Нури маърифат», 2021. — 200 с.

 Унвону ҷоизаҳо 
 Ордени «Шараф дараҷаи 2» (2022);
 Аълочии маорифи Ҷумҳурии Тоҷикистон (2006);
 Аълочии телевизион ва радиои Тоҷикистон (2024).

 Эзоҳ